
РЕШЕНИЕ
   № РН-КПК-4310-24-17

Днес, 03.06.2024 г., Комисията за противодействие на корупцията /КПК, Комисията/, в състав:
Заместник-председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева
  
   У С Т А Н О В И:

Проверката е по реда на чл. 13, ал. 1, т. 8 от Закона за противодействие на корупцията (ЗПК) във връзка с § 7, ал. 2 от Преходните и заключителните разпоредби (ПЗР) на ЗПК и е образувана въз основа на Решение № КИ-080 от 11.03.2024 г. по сигнал с вх. № КПК-4310/01.03.2024 г. на КПК.
Проверката е образувана по отношение на Илия Коев, в качествата му на заместник – кмет на община В.
В сигнала са изложени твърдения, че след назначаването си като заместник – кмет на община В. Илия Коев е продължил да има участие в търговски дружества, регистрирани на територията на Република България, като по този начин е нарушил изискванията на чл. 41, ал. 1 и ал. 4 от Закона за местното самоуправление и местната администрация. Сочи се, че след назначаването си Коев е продължил да участва в следните търговски дружества: “Р******* с*******“ ООД с ЕИК *********, „К***** и*****“ ООД с ЕИК *********, „З****** к*** Ф*** *“ ООД с ЕИК ********* и „Т*** **“ ООД с ЕИК *********.
С оглед изнесените в сигнала твърдения, Комисията е изискала и с писмo с вх. № КПК-4310-2/13.05.2024 г. на КПК от кмета на община В. е получила заверени преписи от Трудов договор № 001/05.01.2024 г. на Община В. и Декларация за несъвместимост по чл. 49, ал. 1, т. 1 от ЗПК с вх. № 2/08.01.2024 г. на Община В.
Комисията служебно е извършила справки в Търговския регистър и регистъра на юридическите лица с нестопанска цел (ТРРЮЛНЦ) и в Регистъра на лицата, заемащи висши публични длъжности на КПК.

В хода на проверката по сигнала Комисията установи следното от фактическа страна:

Сигнал с вх. № КПК-4310/01.03.2024 г. на КПК е постъпил в Комисията по компетентност от специализиран орган на изпълнителната власт.
По силата на Трудов договор № 001/05.01.2024 г., сключен между кмета на община В. и Илия Коев, на последния е възложено да изпълнява длъжност като заместник - кмет на община В. Договорът е сключен между страните на 05.01.2024 г., като видно от съдържанието му – Коев е постъпил на работа на 08.01.2024 г. На същата дата лицето е подало Декларация за несъвместимост по чл. 49, ал. 1, т. 1 от ЗПК с вх. № 2/08.01.2024 г. на Община В., в която е посочило, че към датата на назначаването си не заема друга длъжност и не извършва дейност, несъвместими със служебното му положение като заместник – кмет.
От извършена справка в ТРРЮЛНЦ се установи участие на Илия Коев в няколко търговски дружества, както следва:

1.  Като управител и съдружник в капитала на „И*********** Г***** И*****“ ЕООД с ЕИК ********* до 11.11.2016 г.;
2.  Като управител и съдружник в капитала на „И*********** Ф***** Г*****“ ЕООД с ЕИК ********* до 29.04.2022 г.;
3.   Като управител на „Т*** **“ ЕООД с ЕИК ********* до 10.05.2022 г., а като съдружник в капитала на дружеството до 02.01.2024 г.;
4.  Като управител на „Д* А* Е* Е* Е******“ ЕООД с ЕИК ********* до 28.11.2023 г., а като съдружник в капитала на същото - до 02.01.2024 г.;
5.  Като управител на “Р******* с*******“ ООД с ЕИК ********* до 28.11.2023 г., като съдружник в капитала на дружеството до 28.02.2024 г.; 
6.  Като управител на „К***** и*****“ ЕООД с ЕИК ********* до 04.12.2023 г., като едноличен собственик на капитала на същото до 27.02.2024 г.;
7.  Като съдружник в капитала на „З****** к*** Ф*** *“ ООД с ЕИК ********* до 07.03.2024 г.

От анализа на генерираните от извършената справка и горепосочени данни се налага фактически извод, че за известен период от време, след назначаването му като заместник – кмет на община В. на 05.01.2024 г., Илия Коев е запазил участието си като едноличен собственик на капитала на „К***** и*****“ ЕООД с ЕИК ********* – до 27.02.2024 г., включително, както и участието си като съдружник в капитала на “Р******* с*******“ ООД с ЕИК ********* – включително до 28.02.2024 г., на „З****** к*** Ф*** *“ ООД с ЕИК ********* – до 07.03.2024 г., включитено.

При така изяснената фактическа обстановка Комисията установи следното от правна страна:

            Сигнал с вх. № КПК-4310/01.03.2024 г. на КПК е постъпил в Комисията по компетентност, съобразно правилата за взаимодействие с други държавни органи и същият отговаря на изискванията на чл. 62, ал. 2 от ЗПК във връзка с чл. 15, ал. 2 от Закона за защита на лицата, подаващи сигнали или публично оповестяващи информация за нарушения (ЗЗЛПСПОИН). 
В хода на настоящата проверка се установи, че по силата на Трудов договор № 001/05.01.2024 г., сключен между кмета на община В. и Илия Коев, последният е придобил качеството на заместник – кмет на община В., считано от датата на сключване на договора, а именно 05.01.2024 г. В качеството си на заместник – кмет на община В., Илия Коев е лице, заемащо публична длъжност по чл. 6, ал. 1, т. 32 от ЗПК. 
           Съгласно разпоредбата на чл. 13, ал. 1, т. 8 от ЗПК, Комисията проверява сигнали във връзка с декларациите за несъвместимост на лицата, заемащи публични длъжности, като при установена несъвместимост - сезира органа по избора или назначаването им за предприемане на съответните действия. С оглед изложеното, по отношение на Илия Коев, като заместник – кмет на община В. - лице, заемащо публична длъжност по чл. 6, ал. 1, т. 32 от ЗПК, компетентна да извърши проверка във връзка с наличието или липсата на несъвместимост е Комисията за противодействие на корупцията. 
Несъвместимостта по смисъла на § 1, т. 4 от ДР на ЗПК съставлява заемането на друга длъжност или извършването на дейност, които съгласно Конституцията или закон са несъвместими с положението на лицето, като заемащо публична длъжност. ЗПК не посочва самостоятелни основания за несъвместимост на изброените в чл. 6, ал. 1 от закона длъжности. Поради разнородността на правомощията, произтичащи от всяка от последните, за всяка от тях са налице и различни предпоставки за възникване на несъвместимост.
С оглед основните характеристики на несъвместимостта като институт на правото, настоящата проверка изисква извършване на индивидуална и диференцирана преценка касателно предпоставките за несъвместимост, относими към конкретния случай. Нарушение може да се установи само и доколкото установените фактически положения съвпадат с хипотезата на съдържащите се в специалните закони ограничения и забрани. Затова при практическото прилагане на института е необходимо точно да се установи кои са приложимите разпоредби от Конституцията или от специалните закони, да се съпостави фактическата обстановка с възведените в тях забрани, за да се направи обоснован извод за наличието на нарушение, водещо до несъвместимост. В тази връзка и предвид служебното положение на Илия Коев като заместник – кмет на община В. по трудово правоотношение, приложение досежно наличие или липса на несъвместимост по отношение на същия намират разпоредбите както на Закона за местното самоуправление и местната администрация (ЗМСМА), така и на Кодекса на труда (КТ), а по – конкретно разпоредбите на чл. 41 от ЗМСМА и чл. 107а, ал. 1 от КТ. 
На първо място, съгласно разпоредбата на чл. 41 от ЗМСМА заместник – кметовете на общини не могат да извършат търговска дейност по смисъла на Търговския закон (ТЗ), да бъдат контрольори, управители или прокуристи в търговски дружества, търговски пълномощници, търговски представители, търговски посредници, синдици, ликвидатори или да участват в надзорни, управителни и контролни органи на търговски дружества и кооперации за времето на мандата си.
Във връзка с горното следва да се вземе предвид, че съгласно чл. 1 от ТЗ - търговец е всяко физическо или юридическо лице, което по занятие извършва търговски сделки, търговци са търговските дружества и кооперациите, с изключение на жилищностроителните кооперации. Едноличният собственик на капитала на дружество с ограничена отговорност, както и съдружник в капитала на такова дружество, не е търговец по смисъла на ТЗ. Собственикът на капитала на дружеството, респективно съдружник в капитала на същото, и самото дружество са различни правни субекти. Дружеството с ограничена отговорност е юридическо лице, което действа чрез своите органи, а когато се представлява от управител, който е лице, различно от едноличния собственик или съдружник в капитала му, само действията на представителя на юридическото лице, а именно управителя са обвързващи, респективно и само дейността на управителя носи характеристиките на търговска дейност по смисъла на ТЗ. 
В тази връзка установеното по настоящата преписка обстоятелство, че след назначаването му като заместник – кмет на община В. на 05.01.2024 г., Илия Коев е запазил участието си като едноличен собственик на капитала на „К***** и*****“ ЕООД с ЕИК ********* – до 27.02.2024 г., включително, както и участието си като съдружник в капитала на “Р******* с*******“ ООД с ЕИК ********* – включително до 28.02.2024 г., а на „З****** к*** Ф*** *“ ООД с ЕИК – включително до 07.03.2024 г., не съставлява нарушение на разпоредбата на чл. 41 от ЗМСМА, доколкото едноличен собственик или съдружник в капитала на дружество с ограничена отговорност не е лице, извършващо търговска дейност по смисъла на ТЗ. По смисъла на закона такова лице е самото дружество и/ или неговият управител. По преписката безспорно се установи, че като управител на всяко от обследваните в производството търговски дружества Коев е заличен преди датата, на която същият е назначен като заместник – кмет на община В.
На следващо място, сред възведените в разпоредбата на чл. 107а, ал. 1 от КТ забрани са налице включително и такива, които гласят, че не може да бъде сключван трудов договор за работа в държавната администрация с лице, което е едноличен търговец, неограничено отговорен съдружник в търговско дружество, управител, търговски пълномощник, търговски представител, прокурист, търговски посредник, ликвидатор или синдик, член на орган на управление или контрол на търговско дружество или кооперация.
Във връзка с изложеното следва да се приеме, че установеното под различни форми участие на Илия Коев в капитала на „К***** и*****“ ЕООД с ЕИК *********, на “Р******* с*******“ ООД с ЕИК *********, както и на „З****** к*** Ф*** *“ ООД с ЕИК *********, след встъпването му в длъжност, в които дружества като управител лицето е заличено преди да бъде назначено като заместник – кмет на община В., не е от естество да доведе и не води до нарушение на забраните по чл. 107а, ал. 1 от КТ, тъй като наред със своевременното му заличаване като управител в посочените дружества – последните са капиталови такива, което на свой ред определя установеното участие в капиталите им като ограничено отговорно. Предвид разпоредбата на чл. 64, ал. 1 във връзка с ал. 3 от ТЗ, търговските дружества се делят на персонални и капиталови. От систематичното и телеологичното тълкуване на разпоредбите на чл. 76, чл. 99 и чл. 113 от ТЗ, въвеждащи определение за всяко от отделните видове търговски дружества, се извежда, че за разлика от персоналните – Събирателно и Командитно дружество, при капиталовите - Дружество с ограничена отговорност и Акционерно дружество, включително еднолично, всеки собственик или съсобственик в капитала отговаря за задълженията на дружеството до размера на дяловата си вноска, същите не носят отговорност извън имуществото на дружеството, респективно не са неограничено отговорни.
В съвкупност изложеното, разгледано от фактическа и правна страна, налага безспорен извод, че нито едно от така установените обстоятелства не е от естество да породи нарушение на относимите законови разпоредби, респективно не води до възникването на несъвместимост за Илия Коев, в качеството му на заместник – кмет на община В. и лице, заемащо публична длъжност по чл. 6, ал. 1, т. 32 от ЗПК, предвид което и на основание чл. 13, ал. 1, т. 8 от ЗПК във вр. с § 7, ал. 2 от ПЗР на ЗПК, Комисията за противодействие на корупцията

РЕШИ:

            НЕ УСТАНОВЯВА НЕСЪВМЕСТИМОСТ по отношение на Илия Коев с ЕГН **********, в качеството му на заместник – кмет на община В., а в това му качеството - лице, заемащо публична длъжност по чл. 6, ал. 1, т. 32 от ЗПК, във връзка с участието му като едноличен собственик на капитала на „К***** и*****“ ЕООД с ЕИК *********, както и във връзка с участието му като съдружник в капитала на “Р******* с*******“ ООД с ЕИК ********* и на „З****** к*** Ф*** *“ ООД с ЕИК *********.


КОМИСИЯ:
        
                    ЗАМЕСТНИК-ПРЕДСЕДАТЕЛ:…………………../АНТОН СЛАВЧЕВ/

                    ЧЛЕН:………………………………………../АНТОАНЕТА ЦОНКОВА/

        ЧЛЕН:…………………..……………..…….…….…./ПЛАМЕН ЙОЦОВ/

                   ЧЛЕН:…………………………………................../СИЛВИЯ КЪДРЕВА/













